**picătura**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pătrund anevoie

prin straturi geologice

pentru a mă naște

mă preling lent

în stadiul embrionar

pe gurguia stalactitei și

aștept...

aștept viața

puțin calcit să mă însuflețească

și să țip respirând aer

mă limpezesc și

în sfârșit mă nasc

sub pâlpâirile focului paleolitic

plec în viața gravitațională

văd niște plete încâlcite

o frunte teșită

apoi nasul bocârnat și ochii mari

care devin imenși

la apropierea de mine

mă privesc curioși

ca pe o ciudățenie

îmi văd de picarea mea

urmându-mi destinul

ursit de cele trei înfiltrări

mi-am trăit fericită viața

observând omul

din cap până-n tălpi și

am îmbătrânit în această frântură

de privire sălbatică

trec de apa stixului

văd cum arată moartea

e aidoma nașterii

numai că e o gurguie cu josul în sus

mă sedimentez pe ea și mor

sau renasc